ત્રણ વર્ષ પહેલાં સ્વર્ગસ્થ રિતુપર્ણો ઘોષની છેલ્લી બંગાળી ફિલ્મ ‘સત્યાન્વેશી’માં બ્યોમકેશ બક્ષીનું પાત્ર ભજવી ચૂકેલા સુજૉય ઘોષ જ્યારે કલકત્તામાં પોતાની પાત્રસૃષ્ટિ સર્જે ત્યારે એને વાસ્તવિકતાથી અલગ પાડવી અશક્ય બની જાય. તદ્દન લોઅર મિડલ ક્લાસ ઘર, એવી જ સિત્તેરના દાયકાની લાગે એવી ઑફિસ, માત્ર સિનિયરની ચેમ્બર વ્યવસ્થિત હોય એવું જર્જરિત પોલીસ-સ્ટેશન, લોકલ ટ્રેનમાં ચડતાં પહેલાં પરસેવાની વાસથી મોઢું ઢાંકતી સ્ત્રીઓ અને એ તમામને કૅપ્ચર કરતો તપન બાસુનો સતત ફરતો રહેતો કૅમેરા. ઉપરથી ચારે કોર એક પ્રકારની શંકા અને ડરથી જોયા કરતી વિદ્યા બાલનને જુઓ એટલે તમારી સામે ઑથેન્ટિક પશ્ચિમ બંગાળમાં ઝબોળેલું એક ડરામણું વાતાવરણ ઊભું થાય. ક્યાંય કોઈ નકલી બંગાળી ઉચ્ચારો નહીં, હાવડા બ્રિજના લૉન્ગ શૉટ્સ નહીં, સામ્યવાદી લાલ ઝંડા નહીં કે રોશોગુલ્લા-મિષ્ટિડોઈનું ક્લિશે બની ગયેલું નેમડ્રૉપિંગ પણ નહીં (હા, અહીં એક નવી બંગાળી વાનગી જોલભોરાનો ઉલ્લેખ છે ખરો).